### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har afsat 12 mio. kr. til ’Få det Fikset’ initiativer. Rammerne for initiativerne blev formidlet i 2019 til de 22 byer over 200 indbyggere. De forskellige byer arbejder via aktionsgrupper med indsatser/initiativer. På mødet forelægges det 5. initiativ i Høng lokalområde, ”Julebelysning” med henblik på beslutning om frigivelse af midler til forslaget. Administrationen har i forhold til forslaget forholdt sig til aktionsgruppens beskrivelse af gennemførsel og de krav som har ligget til grund for ’Få det Fikset’ projektet.

## Indstillinger

Direktøren indstiller at ansøgningen godkendes med en rammebevilling på 150.000 kr.

## Behandling

Økonomiudvalget, Kommunalbestyrelsen.

## Sagsfremstilling

Kommunalbestyrelsen har for perioden 2019-2022 afsat en pulje til projekter i lokalsamfundene – ’Få det Fikset’ -puljen. Der er i alt afsat 14 mio. kr. fordelt med to mio. kr. til byer under 200 indbyggere og landdistrikter, og resten til 22 specifikke byer/områder.

Rammerne for anvendelse af puljen er beskrevet i et bilag til budgetaftalen. Hovedpunkterne heri er:
at puljen skal anvendes til investeringer i anlæg og by-inventar, der enten ikke findes i dag eller som skal ændres/udvides. Og uanset formål skal anvendelsen være rettet mod det offentlige rum,
at der skal etableres en demokratisk proces i hvert lokalsamfund. Og det enkelte lokalsamfund indstiller projekterne til kommunen med endelig godkendelse i økonomiudvalg og kommunalbestyrelse.

Den konkrete ansøgning fra Høng lokalområde:

Høng området har gennem aktivt opsøgende arbejde ved opslag, benarbejde hos lokale foreninger og skoler samt ved stand på Folkemødet i Høng i 2019 fået opmærksomhed på projektet. På denne baggrund er indkommet forskellige forslag til videre bearbejdning. Aktionsgruppen har etableret egen mail og udarbejdet lokal folder som er omdelt i ca. 2-300 eksemplarer.

Projekterne er fremlagt på borgermøde og der blev stemt på de enkelte forslag. De fem med højest tilslutning gik videre til yderligere bearbejdning. Efter yderligere bearbejdning er der holdt afstemningsmøde, hvor alle fem projekter blev endelig godkendt.

De fem projekter er:

1. Lys på stier bl.a. Blommehaven-Askelunden
2. Legekonstruktion for børn – Høng Bevægelsespark
3. Uderum ved biblioteket
4. Julebelysning Hovedgaden
5. MTB-spor i og omkring Høng

I alle projekterne er der estimeret en økonomi indenfor områdets samlede ramme på en mio. kr. Aktionsgruppen har tidligere søgt og fået Kommunalbestyrelsens godkendelse af ”Lys på stier”, ”Legekonstruktion for børn ved Høng Bevægelsespark”, Uderum ved biblioteket og [adresse] bane i Høng skov. Alle 4 projekter er gennemført og ibrugtaget.

Nu er aktionsgruppen så langt med materialet til det sidste projekt ”Julebelysning”, at man søger om godkendelse i Økonomiudvalget og Kommunalbestyrelsen.

På borgermøde blev oprindeligt fremlagt og godkendt et forslag om opsætning af oplyste julehjerter på husene gennem hovedgaden, monteret på de i forvejen delvis eksisterende holdere, som tidligere har været brugt til små juletræer md lys i. Opgaven bestod i at supplere med holdere på de huse hvor der manglede, og få installeret stikkontakter der hvor de manglede. Det viste sig undervejs at være mere end svært at få husejernes godkendelse til brugen af deres facader til julebelysning.

Derfor har aktionsgruppen selv ændret på det oprindelige julebelysningsprojekt, så det der søges om nu, er opsætning af 2 juleinstallationer: en julekane med dådyr, opsat på græsplænen ved gadekæret ([adresse]) samt et belyst juletræ opstillet på græsplænen ved [adresse]. Begge installationer er forsynet med LED-lys.

*Drift og vedligeholdelse*
Strømmen leveres af SPAR-Købmanden og [adresse].
Høng Erhvervsforening afholder de udgifter som måtte følge med opbevaring, vedligehold osv., ligesom de påtager sig det praktiske omkring opsætning og nedtagning.

*Administrationens bemærkninger*Ansøgningen har været til gennemsyn hos Merethe Ravn og [adresse] som udtaler:

* Julebelysningsinstallationerne (en kane trukket af rensdyr – og et juletræ) skal placeres som vist på tegningen i ansøgningen fra Høng aktionsgruppe. Og de skal placeres minimum 4 meter fra vejkanten på grund af oversigtsforhold. Hvis de på noget tidspunkt ønskes placeret et andet sted i Høng, skal Kalundborg Kommune ([adresse]) kontaktes for at bede om tilladelse til en ny placering.
* Julebelysningsinstallationerne må ikke tilsluttes kommunens anlæg.
* Høng aktionsgruppe påtager sig det fulde praktiske og økonomiske ansvar for de to julebelysningsinstallationers drift, vedligeholdelse, opsætning, nedtagning, opbevaring med videre. [adresse] bidrager kun med det ansøgte Få det fikset-beløb på 150.000 kr. til anskaffelse af de to julebelysningsinstallationer.

## Økonomiske konsekvenser

Høng lokalområdes samlede andel af puljen til Lokalsamfundenes "Få det Fikset" projekter er 1 mio. kr. De samlede omkostninger til julebelysning er estimeret til 150.000 kr.
Der er tidligere godkendt projekter for i alt 852.860 kr. heraf pt. forbrugt 774.502.
Når projektet er gennemført og de endelige omkostninger er kendt, vil en eventuel uforbrugt del af rammen til de godkendte projekter, tilgå øvrige "Få det Fikset" projekter i Høng.

[adresse] bemærkninger er indarbejdet i sagen.

### Sagens forløb

19-04-2023 Økonomiudvalget
Anbefales.